**Informatīvais ziņojums**

**par Valsts pārvaldes reformu plāna 2020 sadaļas “Pasākumi mērķu sasniegšanai” 4.4. apakšpunktā dotā uzdevuma izpildi**

Ar Valsts pārvaldes reformu plāna 2020 (apstiprināts ar Ministru kabineta 2017. gada 24. novembra rīkojumu Nr. 701 (prot. Nr. 57 54. §)) sadaļas “Pasākumi mērķu sasniegšanai” 4.4. apakšpunktu Vides aizsardzības un reģionālās attīstības ministrijai (turpmāk – VARAM), sadarbībā ar Valsts reģionālās attīstības aģentūru (turpmāk – VRAA) tika uzdots izvērtēt iepirkumu funkcijas konsolidācijas un iepirkumu atbalsta funkcijas centralizācijas potenciālu un piedāvāt iespējamos centralizācijas risinājumus, izstrādājot informatīvo ziņojumu par minētā uzdevuma izpildes rezultātiem.

Iepirkumu funkcijas konsolidācijas un iepirkumu atbalsta funkcijas centralizācijas potenciāla izvērtējums sākotnēji tika veikts Ministru kabineta 2018. gada 3. aprīļa noteikumu Nr. 201 “Grozījumi Ministru kabineta 2017. gada 28. februāra noteikumos Nr. 108 “Publisko elektronisko iepirkumu noteikumi”” (turpmāk – MK noteikumi Nr. 201)  izstrādes gaitā, un atspoguļots to sākotnējās ietekmes novērtējuma ziņojumā (anotācijā).

Ar MK noteikumiem Nr. 201 VRAA pārziņā esošā Elektronisko iepirkumu sistēma (turpmāk – EIS) papildināta ar jaunām preču un pakalpojumu grupām (e-katalogiem) un atbildīgajām centralizēto iepirkumu institūcijām, tādējādi paplašinot Ministru kabineta 2017. gada 28. februāra noteikumos Nr. 108 “Publisko elektronisko iepirkumu noteikumi” (turpmāk – PEIN) iekļauto obligāti iepērkamo preču un pakalpojumu grozu.

MK noteikumu Nr. 201 izstrādes gaitā tika analizēta esošā situācija un identificētās problēmas preču un pakalpojumu iegādē EIS, kā arī izvērtētas iespējas paplašināt preču un pakalpojumu centralizēto iegādi. No ministrijām tika pieprasīta informācija par iespējām paplašināt preču un pakalpojumu centralizēto iegādi EIS, tajā skaitā:

- kādu preču (pakalpojumu) iepirkšanai tiek lietota EIS;

- kādu preču (pakalpojumu) iepirkšanai netiek lietota, kaut arī tāda iespēja ir, kādēļ;

- ar kādām preču (pakalpojumu) grupām EIS būtu lietderīgi papildināt;

- izvērtēt iespēju iekļaut EIS ar mācību, darba un dienesta komandējumiem, darba braucieniem saistītās preces un pakalpojumus;

* izvērtēt iespēju iekļaut EIS sakaru un transporta pakalpojumus;

- izvērtēt iespēju ministrijai kopīgi ar savas ministrijas padotības iestādēm un kapitālsabiedrībām, kurās ministrija ir kapitāldaļu turētāja, organizēt vienu kopīgu iepirkumu, izmantojot EIS piedāvājumu (piemēram, veselības apdrošināšanas pakalpojumi).

Kopumā ministrijas atbalsta EIS attīstību un saredz iespēju līdzekļu ietaupījumam, izmantojot šo sistēmu. EIS piedāvāto pakalpojumu groza paplašināšana radītu cilvēkresursu ietaupījumu valsts pārvaldes iestādēs (mazāks iepirkuma procedūru skaits katrā iestādē, līdz ar to administratīvo resursu ietaupījums, kā arī iespējamas apjoma atlaides). Izvērtējot pozitīvo pieredzi centralizēto iepirkumu veikšanā, efektīvāk un racionālāk ir veikt iepirkumus, kuriem ir vienāds iepirkuma priekšmets, teritoriālais izvietojums un maksimāli līdzīgs piegādes termiņš nepieciešamajai precei/pakalpojumam.

Tomēr, neskatoties uz to, ministrijas ir norādījušas, ka pastāv gadījumi, kad ārpus EIS veiktais iepirkums ir finansiāli izdevīgāks vai par to pašu cenu, par kādu ir iespējams iegādāties preces vai pakalpojumus EIS, ir iespēja iegūt augstākas kvalitātes preci vai pakalpojumu. Vienlaikus jāatzīmē, ka ne visos centralizētajos iepirkumos sagaidāma līdzekļu ekonomija, jo ir arī objektīvi apstākļi tirgū un ekonomikā kopumā, kuri ietekmē cenu samazinājumu iepirkuma rezultātā, kaut arī tiek iepirkts palielināts preču/pakalpojumu apjoms.

Ņemot vērā ministriju priekšlikumus un veicot konsultācijas ar MK noteikumu Nr. 201 izpildē iesaistītajām pusēm, kā arī, ievērojot lietderības apsvērumus, tika veiktas šādas ar iepirkumu centralizāciju saistītās izmaiņas PEIN:

1. PEIN 1. pielikums papildināts ar jaunām preču un pakalpojumu grupām un atbildīgajām centralizēto iepirkumu institūcijām:

1.1. pārtikas preces, par kurām iepirkumu veic VRAA;

1.2. informācijas tehnoloģiju programmatūras nomas pakalpojumi, par kuriem iepirkumu veic VRAA;

1.3. civilstāvokļa aktu reģistrācijas veidlapas, par kurām iepirkumu veic Tieslietu ministrija.

2. Ievērojot, ka veselības apdrošināšanas pakalpojumu raksturs ir komplicēts, tā iegādei nepieciešama individuāla pieeja un tehnisko specifikāciju ikreizēja precizēšana atbilstoši konkrētā pasūtītāja vajadzībām, veselības apdrošināšanas pakalpojumu iegāde pārcelta no vispārīgās vienošanās uz dinamisko iepirkumu sistēmu, kā rezultātā PEIN precizēts attiecīgais regulējums saistībā ar VRAA darbību.

Līdz ar MK noteikumu Nr. 201 pieņemšanu veselības apdrošināšanas pakalpojumus var iepirkt vai nu centralizēti (slēdzot vispārīgo vienošanos un veidojot e-katalogu), vai ar dinamiskās iepirkumu sistēmas starpniecību. VRAA EIS e-konkursu apakšsistēmas funkcionalitātes paplašināšanai saistībā ar paredzēto dinamiskās iepirkumu sistēmas (kas ir pilnībā elektronizēts process, ierobežots laikā un atklāts visiem atlases prasībām atbilstošiem piegādātājiem) izveidošanu līdz 2020. gadam kā pilotprojektu ir paredzējusi veselības apdrošināšanas pakalpojumu virsiepirkumu, tādējādi attiecīgās dinamiskās iepirkumu sistēmas ietvaros ļaujot pasūtītājiem veselības apdrošināšanas pakalpojumus iepirkt, katrā konkrētā gadījumā pielāgojot tehnisko specifikāciju savām vajadzībām, kas nav iespējams, pērkot šos pakalpojumus vispārīgās vienošanās ietvaros (no e-kataloga).

Veicot analīzi, vai PEIN iekļautais obligāti iepērkamais preču un pakalpojumu grozs būtu papildināms arī ar citu preču un pakalpojumu centralizētu iegādi EIS, tika secināts, ka VRAA rīcībā šobrīd nav resursu šādu e-katalogu uzturēšanai. VRAA var nodrošināt tikai obligāti PEIN paredzētos e-katalogus un papildu pakalpojumu iekļaušana EIS risināma, paredzot nepieciešamos resursus VRAA, vai nosakot citas kompetentās institūcijas attiecīgo centralizēto iepirkumu rīkošanai.

Lai izvērtētu iepirkumu centralizācijas iespējas, 2018. gada 22. novembrī Valsts sekretāru sanāksmē tika izskatīta Finanšu ministrijas sagatavotā prezentācija “Resoru iepirkumu portfelis 2017”, kurā cita starpā, pamatojoties uz Iepirkumu uzraudzības biroja sniegto informāciju un analīzi, tika sniegti priekšlikumi iepirkumu funkciju konsolidācijai un centralizācijai. Ņemot vērā šos priekšlikumus, 2018. gada 13. decembra Valsts sekretāru sanāksmes protokola Nr. 49 36. § “Valsts pārvaldes cilvēkresursu politikas aktualitātes un atbalsta funkciju centralizācija” 7. punktā, paredzot konkrētu atbildības sadalījumu, ir noteikta šādu iepirkumu centralizēšana un atbildīgās institūcijas:

* degvielas (atbildīgās institūcijas: Aizsardzības ministrija, Valsts aizsardzības militāro objektu un iepirkumu centrs);
* laboratorijas materiālu, reaģentu un ķimikāliju (atbildīgās institūcijas: Izglītības un zinātnes ministrija, Veselības ministrija, Zemkopības ministrija, augstskolas, zinātniskie institūti);
* elektroenerģijas (atbildīgās institūcijas: Ekonomikas ministrija, Iepirkumu uzraudzības birojs, Valsts reģionālās attīstības aģentūra).

Papildus ministrijām tika uzdots izvērtēt iespēju 2019. gadā iesaistīties iepriekšminētajos centralizētajos iepirkumos, kuros viens resors ir iepirkuma veicējs, bet citi resori pievienojas iepirkumam, ja šāds iepirkums ir viņiem nepieciešams, tādejādi veicinot sadarbību un resursu ekonomiju.

EIS izmantošana, papildus tiešajiem ieguvumiem (cenu pazeminājums uz apgrozījuma rēķina, stingrākas garantijas, apkalpošanas prasības u.c.), pastāv arī netiešie, no kuriem svarīgākais ir administratīvā sloga samazināšana iepirkumu procesa ietvaros, kas, attiecīgi, nozīmē mazāku cilvēkresursu nepieciešamību tajās institūcijās, kas izmanto EIS e-pasūtījumu apakšsistēmu iepirkumu veikšanai.

Eiropas Komisijas novērtējuma ziņojumā “*Impact and Effectiveness of EU Public Procurement Legislation*” (27.06.2011.)[[1]](#footnote-1), kas joprojām ir aktuāls (jo Latvijā šobrīd spēkā esošā iepirkumu procedūru norises kārtība pēc būtības nav mainījusies salīdzinājumā ar to, kāda tā bija 2011. gadā[[2]](#footnote-2)) norādīts, ka Latvijā vidējais cilvēkdienu skaits, ko pasūtītājs patērē vienam iepirkumam, ir 27 cilvēkdienas (sk. ziņojuma 125.lpp.).Savukārt preču vai pakalpojumu iegādei EIS e-pasūtījumu apakšsistēmā jebkuram darījumam vidēji tiek patērētas tikai 2 cilvēkdienas, līdz ar to starpība jeb kopējais efektivitātes aprēķināšanai izmantojamais administratīvā resursa ietaupījums uz vienu preču grupu (katalogu) ir 25 cilvēkdienas.

Balstoties uz cilvēkdienu patēriņu, ir aprēķināms netiešo izdevumu ietaupījums, vadoties no EIS darījumu kopsummām[[3]](#footnote-3), ar pieļāvumu, ka pasūtītāji, ja iepirkumi tiktu veikti ārpus EIS e-pasūtījumu apakšsistēmas, pārskata periodā (2018. gadā) katrs būtu rīkojuši vienu attiecīgo iepirkumu vai iepirkuma procedūru, kurā apvienotas visas vajadzības attiecīgās preču vai pakalpojumu grupas ietvaros.

Aprēķins, vadoties no EIS darījumiem, kur visu darījumu kopsumma pārskata periodā (2018. gadā) attiecīgās preču vai pakalpojumu grupas ietvaros uz katru konkrēto pasūtītāju (pašvaldību institūciju un kapitālsabiedrību darījumi aprēķinos nav ņemti vērā) pārsniedza 42 000 EUR, sk. aprēķinu:

|  |  |  |  |  |  |  |
| --- | --- | --- | --- | --- | --- | --- |
| Valsts publiskais sektors | | Darījumi EIS (skaits) | Paredzamais resurss, ja procedūras tiktu rīkotas ārpus EIS (cilvēkdienas) | Parasto procedūru efektivitāte attiecībā pret EIS (procentos) | Resurss, procedūras norisei (darījumam) EIS (cilvēkdienas) | **EIS gada ietaupījums (amata vietas)** |
| Institūcijas | | 155 | 4185 c/d | 7% | 310 c/d | 17,30 a/m |
| Kapitāl-sabiedrības | 61 | | 1782 c/d | 7% | 132 c/d | 7,37 a/m |
| **kopā:** | | | | | | **24,67 a/m** |

Aprēķins, vadoties no EIS darījumiem, kur visu darījumu kopsumma pārskata periodā (2018. gadā) attiecīgās preču vai pakalpojumu grupas ietvaros uz katru konkrēto pasūtītāju sasniedza vismaz 10 000 EUR, bet ne vairāk kā 42 000 EUR, sk. aprēķinu:

|  |  |  |  |  |  |
| --- | --- | --- | --- | --- | --- |
| Valsts publiskais sektors | Darījumi EIS (skaits) | Paredzamais resurss, ja iepirkumi tiktu rīkoti ārpus EIS (cilvēkdienas) | Parasto iepirkumu efektivitāte attiecībā pret EIS (procentos) | Resurss, iepirkuma norisei (darījumam) EIS (cilvēkdienas) | **EIS gada ietaupījums (amata vietas)** |
| Institūcijas | 235 | 2115 c/d | 22% | 470 c/d | 7,34 a/m |
| Kapitāl-sabiedrības | 65 | 585 c/d | 22% | 130 c/d | 2,03 a/m |
| **kopā:** | | | | | **9,37 a/m** |

Tādējādi EIS e-pasūtījumu apakšsistēmas nodrošinātais kopējais ietaupījums pārskata periodā (2018. gadā) ir vismaz **34,04 amata vietas**.

PEIN paredz trīspadsmit centralizēti iepērkamās preču un pakalpojumu grupas, no kurām VRAA ir piekritīgas vienpadsmit[[4]](#footnote-4). Ministru kabineta noteikumos piekritīgo preču grupu nodrošināšanā VRAA ir iesaistīti desmit darbinieki[[5]](#footnote-5), kas veido 0,9 cilvēka slodzes uz vienu preču grupu[[6]](#footnote-6). Papildus atsevišķi pieskaitāmas vēl 0,3 cilvēka slodzes uz vienu preču grupu, vispārīgo vienošanos regulējuma izveidē, kā arī elektronisko preču un pakalpojumu katalogu tehniskās izveides un tehniskā atbalsta nodrošināšanā[[7]](#footnote-7).

Lai pilnvērtīgi nodrošinātu VRAA uzturēto EIS e-katalogu darbību uz 11 preču grupām VRAA nepieciešami 13 darbinieki, t.i., papildus 3 amata vietas nepieciešamas, lai atjaunotu EIS e-katalogu darījumu rezultātā piegādāto preču izlases kārtā veicamās kontroles (pārbaudes) uz vietas pie pasūtītājiem, kas tika pārtrauktas 2016. gadā, kad attiecīgi resursi tika novirzīti no EIS e-pasūtījumu apakšsistēmas uz e-konkursu apakšsistēmas uzturēšanu un atbalstu (jo pēc attiecīgā ERAF projekta noslēguma apakšsistēmas uzturēšanai netika piešķirti resursi tādā apjomā, kāds tika plānots attiecīgajā informatīvajā ziņojumā pirms attiecīgā ERAF projekta uzsākšanas) un, lai atjaunotu darbu pie EIS e-katalogos iekļauto preču standartu veidošanas

 Savukārt šobrīd, bez jau 3 trūkstošajām darba vietām, ir prognozējams pat 5 darba vietu iztrūkums jau no esošajām  darba vietām, jo:

* 1 darba vietai finansējums ir tikai līdz 2019. gada 18. jūlijam;
* 4 darba vietām finansējums ir līdz 2020. gada 30. jūlijam.

Tādējādi kopējie papildus nepieciešamie cilvēkresursi, kas vajadzīgi turpmākai risinājuma uzturēšanai esošajā apjomā,**ir 8 amata vietas,**kam papildus jāpieskaita arī turpmāk aprakstītie nepieciešamie resursi, kas izriet no zemāk aprakstītājām iepirkumu centralizācijas iniciatīvām.

Ja tiek paredzēta jaunu preču grupu ietveršana PEIN (piemēram, ja 2018. gada 13. decembra Valsts sekretāru sanāksmes protokola Nr. 49 36. § “Valsts pārvaldes cilvēkresursu politikas aktualitātes un atbalsta funkciju centralizācija” 7. punktā paredzētās preču grupas tiks noteiktas kā obligāti centralizēti iepērkamas), vai noteikumos jau esošo grupu, kas šobrīd nav piekritīgas VRAA, nodošanu VRAA kompetencē, VRAA ir piešķirami finanšu resursi vienā no šādiem apjomiem:

1. Ja PEIN tiek ietverta jauna preču vai pakalpojumu grupa, kas nododama VRAA – VRAA piešķirami finanšu resursi ne mazāk kā 1,2 cilvēka slodzei uz katru šādu grupu;
2. Ja VRAA tiek deleģētas PEIN šobrīd jau esošās preču grupas, kas piekritīgas citām institūcijām – VRAA piešķirami finanšu resursi ne mazāk kā 0,9 cilvēka slodzēm uz katru šādu grupu;
3. Ja PEIN tiek ietverta jauna preču vai pakalpojumu grupa, kas nododama citai kompetentai institūcijai, kam VRAA nodrošinās elektronisko preču un pakalpojumu kataloga tehnisko izveidi un atbalstu – VRAA piešķirami finanšu resursi ne mazāk kā 0,3 cilvēka slodzēm uz vienu šādu grupu.

**Turpmākā rīcība**

Ņemot vērā to, ka VRAA papildus EIS nodrošina vairāku citu centralizēto platformu (oficiālā elektroniskā adrese, vienotais pieteikšanās modelis, valsts un pašvaldību iestāžu tīmekļvietņu vienotā platforma u.c.) uzturēšanu un to izmatošanas intensitāte arvien palielinās, kas sniedz arī būtisku cilvēkresursu ietaupījumu publiskajā pārvaldē kopumā, nepieciešams turpināt risināt jautājumu par VRAA kapacitātes stiprināšanu un celšanu. Vienlaikus ir jāizvērtē resursu pārdale no ministrijām, kas šobrīd veic iepirkumus atsevišķi, vai veic citas dublējošas darbības, kuras iespējams racionālāk īstenot centralizēti, tādejādi veicinot resursu izmantošanas efektivitāti valsts pārvaldē. Līdz ar to VARAM, sadarbībā ar VRAA, ir jāizstrādā informatīvais ziņojums par cilvēkresursu nodrošināšanu valsts informācijas un komunikācijas tehnoloģiju platformu uzturēšanai, lai izvērtētu resursu pārdali no ministrijām ar mērķi paredzēt vienotu valsts pārvaldes funkciju izpildi centralizētu platformu ietvaros.

2018. gada 13. decembra Valsts sekretāru sanāksmes protokolā Nr.49 36.§ „Valsts pārvaldes cilvēkresursu politikas aktualitātes un atbalsta funkciju centralizācija” noteiktie uzdevumi Iepirkumu uzraudzības birojam, ministrijām un Valsts reģionālās attīstības aģentūrai izriet no Valsts pārvaldes reformu plāna 2020 sadaļas „Pasākumi mērķu sasniegšanai” 4.1.apakšpunktā iekļautā pasākuma – *ik gadu veikt valsts pārvaldes atbalsta funkciju mērījumus un izstrādāt funkciju konsolidācijas piedāvājumu, balstoties uz kvalitātes un produktivitātes ieguvumu izvērtējumu.* Atbilstoši minētā pasākuma īstenošanai noteiktajam plānam 2018. gada 13. decembra Valsts sekretāru sanāksmē tika noteikti konkrētie izmēģinājuma projekti centralizētu iepirkumu veikšanai tiešās pārvaldes iestāžu vajadzībām, kā arī pienākums izmēģinājuma projektu dalībniekiem apkopot centralizēto iepirkumu rezultātus un noteikt turpmākos pasākumus centralizēto iepirkumu attīstībai. Ņemot vērā, ka uzdevuma īstenošanā iesaistītas tiešās pārvaldes iestādes ar ministriju valsts sekretāru tiešu atbalstu, centralizēto iepirkumu rezultātu apkopojuma analīze veicama valsts sekretāru sanāksmē.

Vides aizsardzības un reģionālās

attīstības ministrs J. Pūce

Igaune 66016780

[ingrida.igaune@varam.gov.lv](mailto:ingrida.igaune@varam.gov.lv)

1. <https://ec.europa.eu/docsroom/documents/15468/attachments/1/translations/en/renditions/native> [↑](#footnote-ref-1)
2. Iepirkuma procedūrām Latvijā ir šādi darbietilpīgi posmi: 1) iepirkuma procedūras nolikuma un tehniskās specifikācijas izstrāde; 2) atbilžu sagatavošana un sniegšana pretendentiem; 3) vairāku iepirkuma komisijas locekļu dalība komisijas sēdēs; 4) katra komisijas locekļa individuāli veikta piedāvājumu vērtēšana, iepirkuma procedūras rezultātu izsludināšana un izziņu pieprasīšana; 5) rezultātu apstrīdēšanas process Iepirkumu uzraudzības birojā un tiesā; 6) līguma sagatavošana un noslēgšana. [↑](#footnote-ref-2)
3. Kopsummās nav iekļauti tie EIS pasūtītāji un darījumi tajās preču un pakalpojumu grupās, kurās darījumu kopsumma uz konkrēto pasūtītāju nesasniedz 10 000 EUR. [↑](#footnote-ref-3)
4. Šobrīd VRAA uztur divpadsmit preču grupas, no kurām medikamenti un medicīnas preces pēc šobrīd spēkā esošo vispārīgo vienošanos darbības beigām pāries Veselības ministrijas kompetencē. [↑](#footnote-ref-4)
5. Šobrīd, preču un pakalpojumu grupu ietvaros darbojas 24 e-katalogi, kuru darbību uzrauga 6 darbinieki un, ņemot vērā e-pasūtījumu apakšsistēmā esošo darījumu skaita pieauguma tendenci (ikgadējais pieaugums ir vidēji 8 % gadā), VRAA šobrīd piešķirto resursu ietvaros ir ievērojama pārslodze, lai pienācīgi nodrošinātu noslēgto vispārīgo vienošanos un piesaistīto e-katalogu izpildes uzraudzību. [↑](#footnote-ref-5)
6. Veicamajos darbos ietilpst ne mazāk kā šādas aktivitātes: 1) vajadzību apzināšana un tehniskās specifikācijas izstrāde, 2) centralizēto iepirkuma procedūru rīkošana, 2) noslēgto vispārīgo vienošanos izpildes uzraudzība, 3) atbalsta sniegšana elektronisko katalogu pircējiem un piegādātājiem, 4) apmācību nodrošināšana jaunu pasūtītāju un piegādātāju lietotājiem. [↑](#footnote-ref-6)
7. Atbalsts tehniskās specifikācijas izstrādes laikā (ar mērķi turpmāk nodrošināt iespēju ievietot specifikācijas EIS), uztur vienotu tiesisko bāzi (vienošanās redakcijas aktualizācija un skaidrojumi par vienošanās pielāgošanu konkrētajam iepirkumam), piešķiram tiesības lietotājiem strādāt ar katalogu, sniedzam atbalstu par EIS tehnisko izmantošanu un risinām tehniskās problēmas, kā arī nodrošinām EIS nepārtrauktu darbību un attīstību. [↑](#footnote-ref-7)